ส่วนที่ 1 ข้อมูลสรุป (Executive Summary)

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)

บริษัท จัสมิน อินเตอร์เนชั่นแนล จำกัด (มหาชน) ก่อตั้งขึ้นเมื่อวันที่ 3 ธันวาคม 2525
โดยกลุ่มที่ปรึกษาคนไทยซึ่งเป็นผู้ทรงคุณวุฒิและมีประสบการณ์ด้านวิศวกรรมโทรคมนาคมและการจัดการ
ธุรกิจหลักจะมุ่งเน้นในด้านเทคโนโลยีสื่อสารโทรคมนาคม ต่อมาในปี 2537
บริษัทได้แปรสภาพเป็นบริษัทมหาชนและเป็นบริษัทจดทะเบียนในตลาดหลักทรัพย์แห่งประเทศไทย

ณ วันที่ 31 ธันวาคม 2548 บริษัทมีทุนจดทะเบียนทั้งสิ้นจำนวน 15,685,673,420 บาท
และมีทุนจดทะเบียนชำระแล้วจำนวน 8,319,877,163 บาท
โดยมีกลุ่มโพธารามิกเป็นผู้ถือหุ้นรายใหญ่จำนวน 1,390,872,870 หุ้น หรือคิดเป็นร้อยละ 16.72
ของทุนจดทะเบียนชำระแล้ว

ปัจจุบันบริษัทมีนโยบายการดำเนินธุรกิจเป็นบริษัทเพื่อการลงทุน หรือ Holding Company
โดยกำหนดนโยบายการแบ่งประเภทการประกอบธุรกิจอย่างชัดเจนโดยแยกออกตามประเภทของผลิตภัณฑ์และการให้บริการ
เพื่อให้การประกอบธุรกิจของแต่ละบริษัทย่อยมีประสิทธิภาพ
และเกิดประโยชน์สูงสุดต่อผลการประกอบกิจการของกลุ่มบริษัทโดยรวม
อีกทั้งยังมีวัตถุประสงค์เพื่อให้เกิดความโปร่งใสในการดำเนินงานและขจัดความขัดแย้งทางผลประโยชน์ที่อาจเกิดขึ้นในอนาคต
ทั้งนี้บริษัทมีวัตถุประสงค์ในการลงทุนธุรกิจโทรคมนาคมและสารสนเทศ แบ่งออกเป็น 2
กลุ่มธุรกิจหลัก ได้แก่

1. ธุรกิจด้านการให้บริการโครงข่ายและให้บริการโทรคมนาคม (Network & Service
Provider) ซึ่งประกอบด้วยกลุ่มผู้ให้บริการโครงข่าย เช่น
การให้เช่าโครงข่ายเคเบิ้ลใยแก้วนำแสงใต้น้ำ และกลุ่มผู้ให้บริการโทรคมนาคม เช่น
บริการสื่อสารผ่านดาวเทียม บริการอินเตอร์เนต รวมทั้งบริการโทรศัพท์เคลื่อนที่ผ่านดาวเทียม
สำหรับปี 2548 ธุรกิจในกลุ่มนี้มีรายได้เท่ากับ 4,725.7 ล้านบาท หรือคิดเป็นร้อยละ 68.38
ของรายได้รวมของกลุ่มบริษัท ซึ่งบริษัทที่ดำเนินธุรกิจในกลุ่มนี้ได้แก่

 บริษัท จัสมิน ซับมารีน เทเลคอมมิวนิเคชั่นส์ จำกัด และบริษัท ไทย ลองดิสแทนส์
เทเลคอมมิวนิเคชั่นส์ จำกัด
ให้บริการการสื่อสารผ่านวงจรสื่อสัญญาณบนโครงข่ายเคเบิลใยแก้วนำแสงใต้น้ำ (Submarine
Optical Fiber Cable) ในฝั่งทะเลด้านตะวันออก (อ่าวไทย) และด้านตะวันตก
(ทะเลอันดามัน)

 บริษัท อคิวเมนท์ จำกัด ให้บริการการสื่อสารผ่านวงจรสื่อสัญญาณบนโครงข่ายสัญญาณดาวเทียม
และให้บริการอินเตอร์เนตผ่านดาวเทียม
ในปัจจุบันบริษัทอคิวเมนท์ได้รับใบอนุญาตประกอบกิจการอินเตอร์เนตประเภทที่ 1
จากคณะกรรมการกิจการโทรคมนาคมแห่งชาติ
ซึ่งสามารถให้บริการเข้าถึงอินเตอร์เนตและบริการที่เกี่ยวเนื่องแก่ผู้ใช้บริการที่เป็นบุคคล องค์กร
หรือหน่วยงานทั้งภาครัฐและเอกชน

 บริษัท สมาร์ท ไฮเวย์ จำกัด ให้บริการการสื่อสารผ่านวงจรสื่อสารบนโครงข่ายภาคพื้นดิน
(Landline) เพื่อใช้ในการรับส่งข้อมูลความเร็วสูง

 บริษัท เอเซียส รีเยนแนล เซอร์วิส จำกัด
ให้บริการโทรศัพท์เคลื่อนที่ผ่านดาวเทียมภายใต้โครงการ ACeS (Asia Cellular Satellite)
ในประเทศไทยและภูมิภาคเอเชีย

 บริษัท จัสมิน อินเตอร์เนต จำกัด ให้บริการอินเตอร์เนตเชิงพาณิชย์ ภายใต้สัมปทานที่ได้รับจาก
กสท

2. ธุรกิจด้านการจัดหา ออกแบบและวางระบบ (System Integration)
เป็นผู้ดำเนินการด้านการจัดหา
ออกแบบและวางระบบสื่อสารโทรคมนาคมและระบบคอมพิวเตอร์รวมทั้งอุปกรณ์ที่เกี่ยวเนื่องอื่นๆ
สำหรับปี 2548 ธุรกิจในกลุ่มนี้มีรายได้เท่ากับ 2,053.2 ล้านบาท หรือคิดเป็นร้อยละ 29.71
ของรายได้รวมของกลุ่มบริษัท ซึ่งบริษัทที่ดำเนินธุรกิจในกลุ่มนี้ได้แก่

 บริษัท จัสมิน เทเลคอม ซิสเต็มส์ จำกัด (มหาชน) ดำเนินธุรกิจออกแบบ วางระบบ
และจัดจำหน่ายระบบสื่อสารโทรคมนาคม เครื่องมือวัดและอุปกรณ์รักษาความปลอดภัย
และยังทำธุรกิจให้เช่าเครื่องโทรศัพท์สาธารณะแก่บริษัท ทีโอที จำกัด (มหาชน) (ทีโอที)

 บริษัท สยามเทลเทคคอมพิวเตอร์ จำกัด ดำเนินธุรกิจออกแบบและวางระบบคอมพิวเตอร์
พัฒนาซอฟต์แวร์ และจำหน่ายอุปกรณ์ด้านคอมพิวเตอร์ที่เกี่ยวเนื่อง

นอกจากการลงทุนในธุรกิจหลัก 2 กลุ่ม ดังกล่าวข้างต้น บริษัทยังมีธุรกิจและเงินลงทุนอื่นๆ
โดยมีรายได้สำหรับปี 2548 เท่ากับ 132.3 ล้านบาท หรือคิดเป็นร้อยละ 1.91
ของรายได้รวมของกลุ่มบริษัท ธุรกิจและเงินลงทุนในกลุ่มนี้ได้แก่

 บริษัท ทีทีแอนด์ที จำกัด (มหาชน)
ซึ่งเป็นผู้ให้บริการโทรศัพท์พื้นฐานและโทรศัพท์สาธารณะในเขตภูมิภาค

 บริษัท ศูนย์บริการวิทยาการ อินเตอร์เนต จำกัด เป็นบริษัทเพื่อการลงทุนหรือ Holding
Company โดยร่วมกับ บริษัท กสท โทรคมนาคม จำกัด (มหาชน) ถือหุ้นในบริษัท เคเอสซี
คอมเมอร์เชียล อินเตอร์เนต จำกัด

 บริษัท เอ็นทียู (ประเทศไทย) จำกัด เป็นบริษัทที่ดำเนินการด้านการประชุม อบรม/สัมมนา
ทางไกลผ่านดาวเทียม

 บริษัท จัสมิน อินเตอร์เนชั่นแนล โอเวอร์ซีส์ จำกัด เป็นบริษัทเพื่อการลงทุน หรือ Holding
Company
ในกิจการต่างประเทศ ปัจจุบันอยู่ภายใต้แผนฟื้นฟูกิจการ โดยมี บริษัท ปากเกร็ด แพลนเนอร์ จำกัด
เป็นผู้บริหารแผน

 บริษัท จัสมิน สมาร์ทช็อป จำกัด จำหน่ายโทรศัพท์มือถือและอุปกรณ์เสริมต่างๆ

 บริษัท แจ้งวัฒนะ แพลนเนอร์ จำกัด เป็นผู้บริหารแผนของ จัสมิน อินเตอร์เนชั่นแนล จำกัด
(มหาชน)

 บริษัท พรีเมียม แอสเซท จำกัด ให้เช่าพื้นที่ในอาคารสำนักงาน จัสมิน อินเตอร์เนชั่นแนล
ทาวเวอร์ และให้บริการที่เกี่ยวเนื่อง

นอกจากนี้ ยังมีบริษัทในกลุ่มจัสมิน อินเตอร์เนชั่นแนล ที่หยุดดำเนินกิจการ 6 บริษัท ได้แก่ บริษัท
ที.เจ.พี. เอ็นจิเนียริ่ง จำกัดบริษัท โมไบล์ คอมมิวนิเคชั่น เซอร์วิสเสส จำกัด บริษัท คอมพิวเนท
คอร์ปอเรชั่น จำกัด บริษัท จัสมิน ไซเบอร์ เวอร์ค จำกัด บริษัท พรีเมียม เรียลเอสเตท จำกัด
และบริษัท เทเลคอม เคเอสซี จำกัด

ในปี 2548 การดำเนินธุรกิจโทรคมนาคมของกลุ่มบริษัทจัสมิน อินเตอร์เนชั่นแนล
ได้มีการปรับแผนงานและกลยุทธ์ด้านต่างๆ ให้สอดคล้องกับแผนแม่บทกิจการโทรคมนาคม พ.ศ.
2548-2550 ที่คณะกรรมการกิจการโทรคมนาคมแห่งชาติ (กทช.) ได้จัดทำขึ้น โดยบริษัท
อคิวเมนท์ จำกัด ได้ดำเนินการยื่นขอใบอนุญาตต่อ กทช.
เพื่อรองรับการขยายตัวทางธุรกิจและเพื่อเพิ่มศักยภาพในการแข่งขัน
ซึ่งปัจจุบันได้รับใบอนุญาตบริการอินเตอร์เนต ประเภทที่ 1 เป็นที่เรียบร้อยแล้ว นอกจากนั้น บริษัท
อคิวเมนท์ จำกัดยังได้ยื่นขอใบอนุญาตเพื่อให้บริการบัตรโทรศัพท์ระหว่างประเทศ
(อินเตอร์เนชั่นแนล คอลลิ่งการ์ด) ซึ่งอยู่ในระหว่างการพิจารณาของ กทช.
สำหรับหลักเกณฑ์การออกใบอนุญาตอินเตอร์เนตให้กับผู้ประกอบการนั้น กทช.
ได้กำหนดใบอนุญาตออกเป็น 3 ประเภทได้แก่

ประเภทที่ 1 ไม่มีโครงข่ายของตนเองให้บริการสาธารณะ ได้แก่ บริการอินเตอร์เนต

  ประเภทที่ 2 มีหรือไม่มีโครงข่ายเป็นของตนเองให้บริการเฉพาะกลุ่ม ได้แก่ บริการสายเช่า
  บริการแบนด์วิดท์ บริการระบบเครือข่ายข้อมูล บริการดาต้าเซ็นเตอร์

  ประเภทที่ 3 มีโครงข่ายเป็นของตนเอง ได้แก่บริการเกตเวย์ต่างประเทศ ชุมสายอินเตอร์เนต
  เครือข่ายบรอดแบนด์ บริการไอเอสดีเอ็น บริการวงจรเช่าระหว่างประเทศ

ทิศทางการดำเนินธุรกิจในปี 2549 กลุ่มบริษัทจัสมิน
ยังคงมุ่งเน้นในการนำศักยภาพที่เป็นจุดแข็งของกลุ่ม อาทิ การให้บริการด้านโครงข่ายเคเบิลใต้น้ำ
ด้านธุรกิจสื่อสารผ่านดาวเทียม
และประสบการณ์และความชำนาญในการบำรุงรักษาโครงข่ายสื่อสารและระบบโทรคมนาคมมาให้บริการแก่ลูกค้า
และจะนำธุรกิจภายในกลุ่มมาเสริมธุรกิจระหว่างกันให้มีความแข็งแกร่งและมีประสิทธิภาพมากยิ่งขึ้น
ทั้งนี้ ได้ดำเนินการยื่นขอใบอนุญาตเพื่อขยายธุรกิจการให้บริการ International Internet
Gateway (IIG) เพื่อขยายขอบข่ายการให้บริการให้กว้างขวางยิ่งขึ้น สามารถรับลูกค้าได้มากขึ้น
สำหรับโครงการในอนาคตของกลุ่มบริษัทจัสมินนั้น จะเน้นธุรกิจที่ใช้เทคโนโลยีใหม่ๆ
มีความทันสมัยตรงกับความต้องการของผู้บริโภคในปัจจุบัน อาทิ การให้บริการที่เป็น VOIP
การให้บริการอินเตอร์เนตผ่านดาวเทียม การให้บริการอินเตอร์เนตไร้สาย (Wi-Fi)
การเพิ่มธุรกิจที่เป็น Non-access
การหาพันธมิตรที่มีความแข็งแกร่งด้านการให้บริการเนื้อหาเพื่อเสริมธุรกิจของกลุ่มให้มีความหลากหลายและทันสมัยมากขึ้น
นอกจากนั้น บริษัท ทีทีแอนด์ที จำกัด (มหาชน)
ได้ยื่นขอใบอนุญาตประกอบกิจการโทรศัพท์พื้นฐานประเภท 3 แบบมีโครงข่ายต่อ กทช. จำนวน
300,000 เลขหมาย และสามารถให้บริการ VOIP บริการบรอดแบนด์และบริการเสริมอื่นๆ
ได้อย่างเต็มรูปแบบ โดยครอบคลุมพื้นที่ให้บริการทั่วประเทศ
ซึ่งรายได้จากการให้บริการดังกล่าวคาดว่าจะสามารถสร้างรายได้หลักให้บริษัทอีกทางหนึ่ง

สำหรับความคืบหน้าในการนำบริษัท จัสมิน เทเลคอม ซิสเต็มส์ จำกัด (มหาชน)
ซึ่งเป็นบริษัทย่อยเข้าจดทะเบียนในตลาดหลักทรัพย์แห่งประเทศไทยนั้น เมื่อเดือนกุมภาพันธ์ 2549
บริษัท จัสมิน เทเลคอม ซิสเต็มส์ จำกัด (มหาชน)
ได้รับการอนุมัติจากสำนักงานคณะกรรมการกำกับหลักทรัพย์และตลาดหลักทรัพย์
สามารถทำการเสนอขายหลักทรัพย์ให้กับประชาชนทั่วไปได้
ซึ่งคาดว่าจะนำหลักทรัพย์เข้าจดทะเบียนและมีการซื้อขายในตลาดหลักทรัพย์แห่งประเทศไทยภายในกลางปี
2549 นี้

สรุปข้อมูลผลการดำเนินงานของบริษัท

ผลการดำเนินงานของบริษัทปี 2548 บริษัทมีรายได้รวมเท่ากับ 6,911 ล้านบาท
แบ่งเป็นรายได้จากธุรกิจด้านการให้บริการโครงข่ายและให้บริการโทรคมนาคม จำนวน 4,725.7
ล้านบาท หรือคิดเป็นร้อยละ 68.38 ของรายได้รวม รายได้จากธุรกิจด้านการจัดหา
ออกแบบและวางระบบ จำนวน 2,053.2 ล้านบาท หรือคิดเป็นร้อยละ 29.71 ของรายได้รวม
โดยบริษัทมีผลกำไรสุทธิสำหรับปี 2548 เท่ากับ 865 ล้านบาท ลดลงจากปีก่อนจำนวน 275
ล้านบาท โดยเป็นกำไรจากการดำเนินงานจำนวน 1,448 ล้านบาท
ส่วนแบ่งผลขาดทุนจากบริษัทร่วมซึ่งส่วนใหญ่เป็นของบริษัท ทีทีแอนด์ที จำกัด (มหาชน) จำนวน 507
ล้านบาท ขาดทุนจากอัตราแลกเปลี่ยนจำนวน 132 ล้านบาท และกำไรจากการขายเงินลงทุนจำนวน
56 ล้านบาท

สรุปข้อมูลการปรับโครงสร้างหนี้ของบริษัทและบริษัทย่อย

ณ ปัจจุบันผู้บริหารแผนฯ ของบริษัทได้ปฏิบัติตามผลสำเร็จของแผนฟื้นฟูกิจการครบถ้วน
เสร็จสิ้นสมบูรณ์แล้ว และได้ยื่นคำร้องขอออกจากแผนฟื้นฟูกิจการต่อศาลล้มละลายกลาง
ตั้งแต่เดือนกุมภาพันธ์ 2547 โดยขณะนี้อยู่ในระหว่างกระบวนการพิจารณาของศาล

สำหรับบริษัท JIOC ผู้บริหารแผนฯ ของ JIOC อยู่ในระหว่างการดำเนินการตามที่แผนฟื้นฟูฯ
ได้กำหนดไว้และเมื่อปฏิบัติตามผลสำเร็จของแผนฟื้นฟูฯ ครบถ้วน ผู้บริหารแผนฯ
ก็จะดำเนินการยื่นคำร้องขอออกจากขบวนการฟื้นฟูกิจการต่อศาลล้มละลายกลางต่อไป